પ્રજાપતિ કુંભાર માટે આ મૅચ જીતીને પ્રી-ક્વૉર્ટરમાં એન્ટ્રી મેળવવાની તક હતી ત્યારે ૧૫૬ રનનો ટાર્ગેટ કચ્છી કડવા પાટીદારની બોલિંગ સામે કરવો અઘરો હતો. બૅટિંગમાં ઊતરેલી પ્રજાપતિ કુંભાર કચ્છી કડવા પાટીદારની ખતરનાક બોલિંગ સામે સાવ પાંગળી જણાઈ હતી. પ્રથમ ઓવરથી જ વિકેટ પડવાનો દોર શરૂ થઈ જતાં ૪ ઓવરના અંતે માત્ર ૨૪ના સ્કોર પર પાંચમી વિકેટ પડતાં પ્રજાપતિ કુંભારની અડધી ટીમ પૅવિલિયનભેગી થઈ ગઈ હતી. એવામાં પાંચમી પાવરઓવર લઈને આવેલા ખતરનાક બોલર રમેશ જબુઆણીએ બે વિકેટો ખેરવીને પ્રજાપતિ કુંભારનો સ્કોર માઇનસ ૨૦ કરીને ફક્ત ૪ રન કરી દીધો હતો. ત્યાર બાદ માંડ-માંડ ઓવરો કાઢવામાં વ્યસ્ત રહેલી પ્રજાપતિ કુંભારની ટીમના રન ઓછા થતા હતા અને વિકેટો વધુ પડતી રહી હતી. ૧૦ ઓવરના અંતે ૯ વિકેટે ૨૧ રન બનતાં મિડ-ડે કપના આ વર્ષમાં ટીમનો સૌથી લોએસ્ટ સ્કોર પ્રજાપતિ કુંભારના નામે થતાં એની નામોશીભરી હાર થઈ હતી.